**Stortingets Utdannings- og forskningskomité**

Oslo, 11.11.2021

**Innspill til endring av Prop. 1 S (2021-2022) fra Forskningsinstituttene**

Vi viser til Prop.1 S (2021-2022) og vårt skriftlige innspill av 21.oktober 2021 og muntlig budsjetthøring.

**Kutt i forskningsbevilgningene vil svekke Norges evne til grønt skifte**

Regjeringen foreslår i Prop. 1 S Tillegg 1 (2021–2022) et kutt i forskningsbevilgningene på 80 MNOK i forhold til Solberg-regjeringens budsjettforslag, som allerede var svakt. Mens resten av verden satser tungt på forskning for å greie grønn omstilling, foreslår regjeringen å redusere investeringen i forskning for karbonfangst og -lagring, bærekraftig transport og marine arter. Det i en tid hvor behovet er akutt for å utvikle og skalere løsninger i norsk næringsliv og offentlig sektor som kan gi oss et grønt skifte vi kan leve av.

De neste 10 årene blir avgjørende for hvilket samfunn vi overlater til kommende generasjoner. Skal vi greie å omstille norsk økonomi, skape et bærekraftig velferdssamfunn med mindre ulikhet, oppnå FNs bærekraftmål i 2030 og være klimanøytrale i 2050, kreves en kraftsatsing på forskning og innovasjon uten sidestykke i norsk historie. Og forskningsmidlene må fordeles i åpen konkurranse, slik at de beste miljøene kan konkurrere om å bringe fram de beste løsningene. Med dette budsjettforslaget blir Norges omstilling enda mer krevende.

**Vekst i forskningsinvesteringene og økt internasjonalt FoI-samarbeid er avgjørende for Norges omstillingskraft** For å øke omstillingstakten mot det grønne skiftet, har FFA følgende konkrete forslag for Kunnskapsdepartementets budsjett 2022:

* Kap. 287 post 57 Grunnfinansiering til [samfunnsvitenskapelige forskningsinstitutter](https://www.forskningsradet.no/contentassets/474eb48c63f348259a2fa524fe875730/200122-forskningsinstitutter-og-forskningskonsern-med-grunnbev2.pdf): Grunnfinansiering til de samfunnsvitenskapelige instituttene styrkes med 10 MNOK.

Grunnfinansieringen er en strategisk satsing for å dekke kunnskapsbehovet for grønn og rettferdig omstilling i samfunnet. Det krever tverrfaglig forskning.

Grunnfinansieringen til forskningsinstituttene innen alle sektorer må trappes opp til 25% de neste fem årene. Økningen må rettes mot Langtidsplanens prioriteringer, slik at en bygger langsiktig anvendt forskning på de viktigste områdene for Norge.

* Kap. 285 Norges forskningsråd, post 53 Sektorovergripende og strategiske satsinger og Langtidsplanen styrkes med 50 MNOK ut over regjeringens budsjettforslag.

For å realisere Stortingets mål om nødvendige langsiktige omstillinger i næringsliv og samfunn, må myndighetenes forskningsinnsats gjennom Forskningsrådet trappes opp kraftig de kommende årene, til 1,25% av BNP. Økningen må styrke forskning i, med og for næringslivet og offentlig sektor som øker norsk konkurransekraft og bidrar til grønn og rettferdig omstilling. Veksten i forskningsmidlene må fordeles via Forskningsrådets konkurransearena.

FFA vil i tillegg foreslå følgende merknader fra komiteen ved behandling av Statsbudsjett 2022:

* Kap. 920 Norges Forskningsråd, post 50: *STIM-EU som differensiert ordning videreføres i hele programperioden for Horisont Europa, slik at instituttene kan opprettholde sin søkeaktivitet mot Horisont Europa sammen med bedrifter og offentlig sektor og øke returen av forskningsbevilgninger til Norge.*
* Kap. 287, post 57: *I forbindelse med revisjon av Langtidsplan for forskning og høyere utdanning, ber komiteen om at regjeringen legger en opptrappingsplan for grunnfinansieringen til 25% for forskningsinstituttene. Det er fremdeles et lavt nivå sammenlignet med tilsvarende forskningsinstitutter i Europa.*
* *I forbindelse med revisjon av Langtidsplan for forskning og høyere utdanning, ber komiteen regjeringen om en utredning om konsekvensene av endringer i balansen mellom forskningssektorene i det norske forskningssystemet, sett i lys av omstillingsutfordringene som blant annet er beskrevet i Perspektivmeldingen.*

Vi stiller oss gjerne til disposisjon for dialog om forskning og innovasjon knyttet til komiteens ansvarsområder.

Vennlig hilsen

*Agnes Landstad*

Daglig leder FFA